ddrg/super_eurlex huggingface dataset:
KIRJALLINEN KYSYMYS E-0390/01 esittäjä(t): Torben Lund (PSE) komissiolle. Tupakoinnin haittavaikutusten ehkäisemistä käsittelevien valiokuntien ja komiteoiden jäsenluettelot.



Virallinen lehti nro 318 E , 13/11/2001 s. 0041 - 0042



KIRJALLINEN KYSYMYS E-0390/01 esittäjä(t): Torben Lund (PSE) komissiolle (15. helmikuuta 2001) Aihe: Tupakoinnin haittavaikutusten ehkäisemistä käsittelevien valiokuntien ja komiteoiden jäsenluettelot Tupakkateollisuuden jättiläinen Philip Morris on vuosien ajan soluttautunut eri Euroopan maiden, WHO:n ja EU:n asettamiin tupakoinnin haittavaikutuksia käsitteleviin neuvoa-antaviin valiokuntiin, jotka tutkivat myös passiivisen tupakoinnin haittavaikutuksia. Olen saanut haltuuni Philip Morrisin omia muistioita ja raportteja, ja niitä on käytetty lähdeaineistona Tanskan tärkeimpiin sanomalehtiin kuuluvan Morgenavisen Jyllands-Postenin julkaisemassa artikkelissa. Edellä mainitun toiminnan selvittämiseksi pyydän komissiota toimittamaan minulle - edellä mainittujen neuvoa-antavien valiokuntien ja komiteoiden luettelon viimeisten 15 vuoden ajalta, - näiden valiokuntien ja komiteoiden jäsenluettelot samalta ajanjaksolta, - selvityksen siitä, miten komissio aikoo varmistaa, että mainitun kaltainen soluttautuminen on tästä lähtien mahdotonta. Edellä mainitut asiakirjat ovat keuhkosyövän ja sydän- ja verisuonitautien ehkäisemisen kannalta erityisen hälyttäviä. David Byrnen komission puolesta antama vastaus (7. toukokuuta 2001) Komissiota on vuodesta 1986 lähtien syöpäasioissa neuvonut korkean tason syöpäasiantuntijoiden komitea, jonka tehtävät siirtyivät vuonna 1996 komission perustamalle syövän ehkäisemisen neuvoa-antavalle komitealle. Komitea on siis jo pitkän aikaa neuvonut komissiota tupakka-asioissa ja muissa syöpään liittyvissä aiheissa. Alkuperäinen jäsenluettelo julkaistiin Euroopan yhteisöjen virallisessa lehdessä(1). Eurooppa syöpää vastaan -ohjelman apuna toimii jäsenvaltioiden edustajista koostuva komitea. Sen työjärjestyksen mukaan kaikkien jäsenten tai asiantuntijoiden, jotka eivät kuulu valtion virkamieskuntaan, on annettava riippumattomuutta ja eturistiriitoja koskevat vakuutukset jokaisen kokouksen alussa. Komissio antoi tupakoinnin vähentämistä käsittelevän tiedonannon(2), jossa edellä mainitun komitean antamat suositukset tupakoinnintorjunnasta on otettu huomioon. Tiedonantoa seurasi ehdotus tupakkatuotteita koskevaksi direktiiviksi, joka on aiheena sovittelukomitean 27. helmikuuta 2001 hyväksymässä asiakirjassa. Asiakirjan perustana on kansanterveyden suojelun korkea taso. Voimassa olevat luettelot kaikista komiteoista ja niiden jäsenistä ovat saatavissa komission terveys- ja kuluttaja-asioiden pääosaston sivustosta seuraavassa osoitteessa: http://europa.eu.int/comm/health/ph/programmes/cancer/a-index.htm. (1) EYVL C 50, 26.2.1987, s. 1. (2) KOM(89) 609 lopullinen.
KIRJALLINEN KYSYMYS E-0398/01 esittäjä(t): Juan Naranjo Escobar (PPE-DE) komissiolle. EU:n rahoitus Panaman kanavan leventämiselle.



Virallinen lehti nro 261 E , 18/09/2001 s. 0107 - 0107



KIRJALLINEN KYSYMYS E-0398/01 esittäjä(t): Juan Naranjo Escobar (PPE-DE) komissiolle (15. helmikuuta 2001) Aihe: EU:n rahoitus Panaman kanavan leventämiselle Panaman kanava on ollut toiminnassa ensimmäisen vuoden Panaman itsemääräämisoikeuden alaisena. Tänä aikana on käynyt ilmi, että jollei tarvittavia investointeja toteuteta, vuonna 2010 kanava ruuhkautuu lopullisesti ja sen suhteellinen merkitys merikuljetuksissa vähenee huomattavasti. Tällä hetkellä kanavaa ollaan leventämässä miljardi dollaria maksavalla hankkeella, joka alkoi 1996 ja päättyy 2005. Tulevaisuuden haasteisiin vastaamiseksi ja erityisesti entistä suurempien laivojen kauttakulun mahdollistamiseksi tarvitaan vähintään 5 miljardin dollarin investoinnit. Katsooko komissio, että maailmankaupan etujen ja EU:n vaikutusvallan turvaamiseksi tällä strategisella alueella pitäisi ehdottaa rahoitusta Panamalle kanavalle välttämättömiin noin 5 miljardia maksaviin leventämistöihin? Christopher Pattenin komission puolesta antama vastaus (27. maaliskuuta 2001) Komissio on yhtä mieltä arvoisan parlamentin jäsenen kanssa siitä, että Panaman kanavan kehittäminen ja turvallisuus ovat yhteisölle tärkeä kysymys. Juuri tästä syystä komissio on aikaisemmin rahoittanut teknisen tutkimuksen kanavan kehitysnäkymistä ja myötävaikuttanut asiaan tämän meriväylän käyttäjien maailmankongressissa. Komission asiana ei kuitenkaan ole ehdottaa Panamalle joka ei sitä ole tosin pyytänytkään rahoitusmuotoja kanavan laajennustyötä varten. Arvoisan parlamentin jäsenen kysymyksessään mainitsemien töiden kustannukset ylittävät hyvin pitkälti ei ainoastaan yhteisön tämän maan kanssa toteuttaman yhteistyöohjelman toimintamahdollisuudet vaan myös muiden yhteisön toimielinten kuten Euroopan investointipankin toimintamahdollisuudet.
KIRJALLINEN KYSYMYS E-0834/01 esittäjä(t): Cristiana Muscardini (UEN) neuvostolle. Järjestäytynyt ympäristörikollisuus Euroopan maissa.



Virallinen lehti nro 340 E , 04/12/2001 s. 0106 - 0106



KIRJALLINEN KYSYMYS E-0834/01 esittäjä(t): Cristiana Muscardini (UEN) neuvostolle (28. maaliskuuta 2001) Aihe: Järjestäytynyt ympäristörikollisuus Euroopan maissa - Ympäristörikollisten vaikutusvalta on lisääntynyt suunnattomasti monissa Euroopan maissa, myös Italiassa. Tällainen ekomafia ansaitsee satoja tuhansia miljardeja liiroja erittäin myrkyllisten jätteiden laittomasta käsittelystä. Näistä jätteistä tulee todellisia ekologisia aikapommeja, jotka tuhoavat terveyden sekä nykyisiltä asukkailta että tulevilta sukupolvilta, joiden tulevaisuus on toivoton pilaantuneen veden, maaperän ja ilman vuoksi. - Italian valtiollisilla tv-kanavilla on viime päivinä esitetty esimerkkejä tästä tilanteesta. Milanon kaupungin viranomaiset ovat esittäneet viimeisimmän, huolestuttavan valituksen vaarasta, joka aiheutuu laittomasti lähelle pohjavesialuetta Milanon uuden vedenpuhdistamon rakennusalueen maaperään haudatuista dioksiinitynnyreistä. Asiaa on jo käsitelty yhteisössä ja Euroopan unioni on jo pyytänyt rakennustöiden aloittamista. - Vedenpuhdistamon rakentaminen on kiireellistä. - Ekomafialla taas on keinonsa kaikenlaisen valvonnan estämiseksi. 1. Aikooko neuvosto tukea Milanon kaupunkia, jotta maa-alue voidaan kunnostaa ja vedenpuhdistamon rakentaminen aloittaa välittömästi? 2. Katsooko neuvosto, että on välttämätöntä perustaa yhteistyössä kaikkien jäsenvaltioiden kanssa työryhmä laittomien myrkyllisten jätteiden löytämiseksi ja puhdistamiseksi sekä ympäristörikollisten järjestöjen saattamiseksi lailliseen vastuuseen yksittäisissä jäsenvaltioissa ja yhteisön tasolla Interpolin ja terveys- ja ympäristöelinten avulla? Vastaus (16. heinäkuuta 2001) Neuvosto on arvoisan parlamentin jäsenen kanssa täysin samaa mieltä siitä, että on varmistettava myrkyllisten jätteiden hävittäminen asiaa koskevia säännöksiä noudattaen Sevesossa tapahtuneen kaltaisten onnettomuuksien välttämiseksi. Neuvosto kuitenkin muistuttaa, että tämän alan tukien jakamisesta huolehtii komissio. Kehotamme Teitä näin ollen kääntymään komission puoleen suoritettavien töiden turvallisuutta ja tehokkuutta koskevien kysymysten osalta. Toimivaltaisten kansallisten viranomaisten tehtävä on puolestaan huolehtia siitä, että käytettävissä on tarvittaessa näihin kysymyksiin erikoistuneita oikeudellisia ja teknisiä avustajia.
KIRJALLINEN KYSYMYS E-0310/01 esittäjä(t): Konstantinos Hatzidakis (PPE-DE) komissiolle. Pienten patojen ja muiden kasteluhankkeiden rakentaminen Kreikassa.



Virallinen lehti nro 261 E , 18/09/2001 s. 0084 - 0085



KIRJALLINEN KYSYMYS E-0310/01 esittäjä(t): Konstantinos Hatzidakis (PPE-DE) komissiolle (13. helmikuuta 2001) Aihe: Pienten patojen ja muiden kasteluhankkeiden rakentaminen Kreikassa Voiko komissio kertoa, missä määrin rakennerahastoja koskevien uusien asetusten perusteella katsotaan voitavan hyväksyä pienten patojen, tekoaltaiden ja muiden kasteluhankkeiden rakentamistoimia? Minkä verran komissio on saanut Kreikan valtiolta tätä koskevia ehdotuksia? Mikäli se todella on saanut tällaisia ehdotuksia, millä tavoin se aikoo toimia? Michel Barnier'n komission puolesta antama vastaus (4. huhtikuuta 2001) Parlamentin jäsenen mainitsemat kasteluveden, juomaveden ja kumpaankin käyttöön tarkoitetun veden keruuseen liittyvät rakentamishankkeet pienet padot, mäkipadot ja muut valumavesien keruuseen liittyvät rakennushankkeet kuuluvat rakennerahastoista myönnettävän tuen piiriin. Tukikelpoisuus edellyttää kuitenkin, että hankkeet täyttävät kunkin ohjelman hallinnoinnista vastaavan viranomaisen soveltamat tasapuoliset, avoimet ja ennalta vahvistetut valintaperusteet. Nämä perusteet on mahdollisuuksien mukaan pyrittävä sovittamaan yhteen yhteisön tasolla, ja niiden on täytyttävä kaikkien osarahoitettujen hankkeiden osalta. Lisäksi jäsenvaltioiden on hankkeiden tukikelpoisuuden säilyttämiseksi tuotava esiin konkreettiset kehittämistoimenpiteensä kunkin osarahoittavan hankkeen osalta ennen ohjelmakauden 20002008 (varsinainen ohjelmakausi sekä kahden vuoden ajanjakso maksujen suorittamiseksi) päättymistä. Yhteisön tukikehyksen mukaisia toimenpideohjelmia ohjelmakaudella 20002006 ei ole vielä hyväksytty Kreikan osalta, eikä hankkeista ole myöskään vielä saatu virallista tietoa. Komissio muistuttaa tässä yhteydessä, että hankkeiden valinta kuuluu jäsenvaltioiden toimivaltaan; rakennerahastoja koskevista yleisistä säännöksistä 21 päivänä kesäkuuta 1999 annetussa neuvoston asetuksessa (EY) N:o 1260/1999(1) ei myöskään säädetä yksittäisten hankepyyntöjen jättämisestä. (1) EYVL L 161, 26.6.1999.
KIRJALLINEN KYSYMYS P-1105/01 esittäjä(t): Robert Goodwill (PPE-DE) komissiolle. Euroopan syyttäjäviranomainen.



Virallinen lehti nro 318 E , 13/11/2001 s. 0204 - 0205



KIRJALLINEN KYSYMYS P-1105/01 esittäjä(t): Robert Goodwill (PPE-DE) komissiolle (28. maaliskuuta 2001) Aihe: Euroopan syyttäjäviranomainen Äskettäisissä komission tiedonannoissa ja Euroopan parlamentin mietinnöissä on esitetty Euroopan syyttäjäviraston perustamista yhteisön taloudellisten etujen suojaamiseksi. Jos tällainen virasto perustetaan, voiko komissio antaa selkeät vakuudet siitä, ettei se pyri laajentamaan syyttäjäviranomaisen valtuuksia koskemaan muutakin kuin yhteisön taloudellisten etujen suojaamista? Michaele Schreyerin komission puolesta antama vastaus (2. toukokuuta 2001) Komissio pyytää arvoisaa parlamentin jäsentä tutustumaan tammikuussa 2000 annettuun komission lausuntoon ja syyskuussa 2000 annettuun komission tiedonantoon(1). Kyseisissä asiakirjoissa komissio osoittaa sitoutuneensa yhteisön taloudellisten etujen suojaamiseen. Komissio valmistelee aiheeseen liittyvää vihreää kirjaa, jossa tarkastellaan eri käytännön mahdollisuuksia perustaa Euroopan syyttäjäviranomainen, jonka toimivaltaan kuuluu yhteisön taloudellisia etujen suojaaminen. Komissio hyväksynee vihreän kirjan vuoden 2001 loppuun mennessä. (1) Komission lausunto Toimielinjärjestelmän muuttaminen laajentumisen onnistumiseksi, annettu 26. tammikuuta 2000, KOM(2000) 34 lopullinen, ja komissio tiedonanto Komission täydentävä lausunto toimielinten uudistamista käsittelevälle hallitustenväliselle konferenssille Yhteisön taloudellisten etujen rikosoikeudellinen suojaaminen: Euroopan syyttäjäviranomainen, annettu 29. syyskuuta 2000, KOM(2000) 608 lopullinen.
KIRJALLINEN KYSYMYS E-1809/01 esittäjä(t): Mihail Papayannakis (GUE/NGL) komissiolle. Olympiakisojen nyrkkeilyareena.



Virallinen lehti nro 364 E , 20/12/2001 s. 0211 - 0211



KIRJALLINEN KYSYMYS E-1809/01 esittäjä(t): Mihail Papayannakis (GUE/NGL) komissiolle (19. kesäkuuta 2001) Aihe: Olympiakisojen nyrkkeilyareena Olympiakisojen nyrkkeilyareenan sijoittaminen Paleo Faliron kunnan urheilukeskukseen on herättänyt voimakasta vastustusta Kreikassa. Saronikoslahden rantojen suojelua ajavan koordinointikomitean syytösten mukaan uudet tilat levittäytyvät 1,5-2,0 hehtaarin alueelle. Mainittakoon, että nyrkkeilytilojen sijoittaminen nykyisten urheilutilojen päälle riistää 3 000 lapselta mahdollisuuden harrastaa urheilua, ja areena, jota alun perin kaavailtiin purettavaksi, jää kaikesta päätellen pysyväksi. Kun otetaan huomioon edellä mainitut syytökset, voisiko komissio ilmoittaa minulle, onko kyseistä hanketta tutkittu sen tarkoituksenmukaisuuden selvittämiseksi ympäristön kannalta? Margot Wallströmin komission puolesta antama vastaus (24. heinäkuuta 2001) Komissio ei ole tietoinen parlamentin jäsenen mainitsemasta olympiakisojen nyrkkeilyareenan rakennushankkeesta Paleo Falirossa. Komissio pyytääkin parlamentin jäseneltä täsmällisempiä tietoja kyseisestä hankkeesta asian tutkimista varten. Komissio tarvitsee erityisesti kuvauksen hyväksytystä tai hyväksyttävänä olevasta hankkeesta sekä hankkeen mahdollisista ympäristöön kohdistuvista haittavaikutuksista.
KIRJALLINEN KYSYMYS E-1913/01 esittäjä(t): Salvador Garriga Polledo (PPE-DE) komissiolle. Kalastusalan yhteisyritykset Tunisian kalastusalueella.



Virallinen lehti nro 364 E , 20/12/2001 s. 0221 - 0222



KIRJALLINEN KYSYMYS E-1913/01 esittäjä(t): Salvador Garriga Polledo (PPE-DE) komissiolle (28. kesäkuuta 2001) Aihe: Kalastusalan yhteisyritykset Tunisian kalastusalueella Tunisian Espanjan suurilähettilään ja andalusialaisen Algecirasin kaupunginjohtajan kokouksessa, joka pidettiin Madridissa, ilmeni, että Tunisia suhtautuu myönteisesti yritysten väliseen kaikenlaiseen yhteistyöhön, joka antaa espanjalaisille kalastajille mahdollisuuden kalastaa Tunisian vesillä. Tunisian hallitus tarjoaa espanjalaisille laivanvarustajille ja kalastajille seuraavia järjestelyjä yhteistyritysten luomiseksi: täydellinen verovapaus kymmenen ensimmäisen toimintavuoden aikana, valtion tukia, jotka kattavat enintään 30 prosenttia alkuinvestoinneista, alennuksia polttoaineiden hintoihin ja satamamaksuihin ja mahdollisuuden myydä saalis kokonaan ulkomaille. Yhteisyritysten pääomasta 66 prosenttia olisi espanjalaista ja loppu tunisialaista. Olisiko komissio valmis ratifioimiaan tällaisen sopimuksen ja edistämään sen täytäntöön panemista, jotta löydettäisiin ratkaisu espanjalaisten kalastajien vaikeaan tilanteeseen? Franz Fischlerin komission puolesta antama vastaus (31. heinäkuuta 2001) Komissio on hyvin perillä lukuisten yhteisön kalastajien vaikeasta tilanteesta. Tunisia tai yksikään jäsenvaltio ei ole viime aikoina (viime vuosina) lähestynyt komissiota tai osoittanut olevansa kiinnostunut mahdollisesta kalastussopimuksesta yhteisön ja Tunisian välillä. Lisäksi komissio haluaisi muistuttaa arvoisaa parlamentin jäsentä siitä, että neuvosto hyväksyi 5. helmikuuta 1979(1) joukon täydentäviä ohjeita, joita komission on noudatettava neuvotellessaan kalastussopimuksesta Tunisian kanssa. Siinä tapauksessa, että jokin asianomainen taho ilmoittaisi komissiolle olevansa kiinnostunut mahdollisesta sopimuksesta, komissio voisi harkita tunnustelujen käynnistämistä valmistellakseen Tunisian kanssa käytäviä muodollisia neuvotteluja. Samaan aikaan komissio voisi myös ehdottaa neuvostolle vuoden 1979 neuvotteluohjeiden ajan tasalle saattamista nykyolosuhteita paremmin vastaaviksi. (1) N 4600/79, 2.2.1979.
KIRJALLINEN KYSYMYS P-0538/01

esittäjä(t): Konstantinos Hatzidakis (PPE-DE) komissiolle

(16. helmikuuta 2001)

Aihe: Internet-yhteyksien järjestäminen kouluihin

Onko komissiolla käytössään vertailevia tietoja Internet-yhteyksien järjestämisestä kouluihin kussakin Euroopan unionin jäsenvaltiossa? Mitä toimenpiteitä komissio on tähän mennessä toteuttanut edistääkseen koulujen kytkeytymistä Internetiin ja mitä toimenpiteitä se aikoo toteuttaa tässä asiassa?

Viviane Redingin komission puolesta antama vastaus

(8. toukokuuta 2001)

Koulujen Internet-yhteydet sekä tietotekniikka- ja multimedialaitteistot kuuluvat jäsenvaltioiden toimivaltaan. Jäsenvaltiot ovat kuitenkin komission aloitteesta eEuropa-toimintasuunnitelman puitteissa ottaneet toteuttaakseen hyvin kunnianhimoiset tavoitteet asiassa. Erityisesti pyritään siihen, että kaikilla kouluilla on Internetin ja multimediaresurssien käyttömahdollisuudet vuoden 2001 loppuun mennessä ja että kaikki oppilaat voivat luokissaan hyödyntää Internet-yhteyksiä ja multimediaa vuoden 2002 loppuun mennessä.

Voidakseen seurata näihin tavoitteisiin pääsemistä komissiolla on jäsenvaltioittain tiedot siitä, kuinka monilla kouluilla on Internet-yhteydet. Komissio on saanut tiedot eLearning-työryhmän jäseniltä, jotka jäsenvaltioiden opetusministeriöt ovat nimenneet, ja ne sisältyvät myös tiedonantoon Euroopan unionin mahdollisuuksien hyödyntäminen: Lissabonin strategian lujittaminen ja laajentaminen, jonka komissio toimittaa suoraan arvoisalle parlamentin jäsenelle ja parlamentin pääsihteeristölle(1).

Tiedoista käy tosin ainoastaan ilmi, onko kouluilla Internet-yhteys, mutta niiden perusteella ei voi päätellä käytössä olevien palvelujen laatua tai tasoa eikä niiden todellista hyödyntämistä opetuksessa. Päätökset tieto- ja viestintäteknologian integroinnista oppilaitoksiin edellyttävät tarkempia tietoja. Koulutuksen ja kulttuurin pääosasto toimiikin tiiviissä yhteistyössä tietoyhteiskunnan pääosaston ja Eurostatin kanssa parempien laadullisten ja määrällisten indikaattorien määrittelemiseksi tätä varten.

Yhteistyössä vertaillaan erityisesti, miten jäsenvaltiot ovat toteuttaneet eEuropa-toimintasuunnitelman tavoitteita. Ministerineuvosto on sopinut myös koulutusalan indikaattoreista, joiden seuraamista komissio jatkaa.

Tieto- ja viestintäteknologian käyttöä kouluissa tutkittiin eurobarometrikyselyllä. Tulokset viittaavat nopeaan kehitykseen, ja niihin voi piakkoin tutustua Europa-palvelimella.

Tietoyhteiskunnan tekniikkaohjelmalla edistetään täydentävää tutkimustoimintaa. Niinpä vuoden 2001 pääasiallisen toiminta-alueen Digitaaliaikakauden sähköiset oppimistavat ja Euroopan nuoret tavoitteena on koota yhteen riittävän monia keskeisiä eurooppalaisia toimijoita eri aloilta tutkimaan ja kehittämään uudenlaisia tieto- ja viestintätekniikan järjestelmiä ja palveluja sekä validoimaan niitä laajassa mittakaavassa

koko Euroopan tasolla. Tarkoituksena on sähköisen oppimisen edistäminen kouluissa ja korkea-asteen oppilaitoksissa digitaaliaikakaudella.

(1) KOM(2001) 79 lopullinen.
KIRJALLINEN KYSYMYS E-1221/01 esittäjä(t): Eurig Wyn (Verts/ALE) komissiolle. EU:n tuki Kolumbialle.



Virallinen lehti nro 364 E , 20/12/2001 s. 0065 - 0065



KIRJALLINEN KYSYMYS E-1221/01 esittäjä(t): Eurig Wyn (Verts/ALE) komissiolle (26. huhtikuuta 2001) Aihe: EU:n tuki Kolumbialle Voiko komissio vahvistaa, että Euroopan Unioni myöntää 105 miljoonan euron arvoisen avustuspaketin Kolumbialle? Voiko komissio myös ilmoittaa, mikä on Yhdistyneen Kuningaskunnan osuus tästä paketista? Pidetäänkö eurooppalainen avustus kokonaan erillään muista avustuspaketeista, kuten esimerkiksi Yhdysvaltojen Kolumbia-suunnitelmasta? Christopher Pattenin komission puolesta antama vastaus (25. kesäkuuta 2001) EU on ilmoittanut antavansa täyden poliittisen tukensa presidentti Pastranan johtamalle rauhanprosessille. Sen ilmauksena EU tukee rauhanprosessia enenevässä määrin ja on päättänyt täydentää toimiaan huomattavan suurella avulla. Yhteisön rahoitustukipaketti, josta se ilmoitti 30. huhtikuuta 2001 pidetyssä Kolumbian rauhanprosessin tukiryhmän kolmannessa kokouksessa, on määrältään yli 330 miljoonaa euroa. Useat jäsenvaltiot ovat jo ilmoittaneet osallistuvansa pakettiin huomattavilla summilla. Komissio ei tiedä, mikä on Yhdistyneen kuningaskunnan tämänhetkinen panos. Ulkosuhteista vastaava komission jäsen vahvisti 30. huhtikuuta pidetyssä kokouksessa yhteisön osuudeksi 140 miljoonaa euroa (105 miljoonaa ohjelmoitavaa apua ja 35 miljoonaa ei-ohjelmoitavaa apua) ja ilmoitti komission tekevän tänä vuonna sitoumuksia jopa 43 miljoonan euron arvosta. Yhteisön avustusstrategia perustuu neljään pilariin: - ns. rauhanlaboratorioiden perustaminen (tänä vuonna Magdalena Medion alueelle rauhansopimusten täytäntöönpanon tukemiseksi erityisesti kehittämällä paikallisia toimielimiä ja tukemalla rauhaa edistäviä siviiliyhteiskunnan edustajia sekä taloudellisia ja yhteiskunnallisia kehityshankkeita); - rakenteellisiin heikkouksiin puuttuminen (oikeuslaitos, maareformi, ympäristönhoito); - väkivallan ja ihmisoikeusloukkausten torjuminen; - konfliktin sosiaalisten vaikutusten lieventäminen (asuinsijoiltaan siirtymään joutuneet ihmiset, konfliktin vaikutuspiirissä elävät lapset ja vaihtoehtoinen kehitys alueilla, joilla huumeviljelmiä tuhotaan käsin). Sen suhteen, pidetäänkö EU:n apupaketti erillään Yhdysvaltojen Plan Colombia -suunnitelmasta, komissio haluaisi toistaa kantansa: presidentti Pastrana ja tämän hallitus ovat hyvin perillä siitä varauksellisuudesta, jolla EU suhtautuu eräisiin Plan Colombian kohtiin. Komissio ei myöskään aio osallistua mihinkään sotilaallisen ulottuvuuden omaavaan aloitteeseen.
KIRJALLINEN KYSYMYS E-0885/01 esittäjä(t): Nuala Ahern (Verts/ALE) komissiolle. Köyhdytetyn uraanin sotilaallisesta käytöstä terveydelle ja ympäristölle aiheutuvat vaarat.



Virallinen lehti nro 318 E , 13/11/2001 s. 0144 - 0145



KIRJALLINEN KYSYMYS E-0885/01 esittäjä(t): Nuala Ahern (Verts/ALE) komissiolle (27. maaliskuuta 2001) Aihe: Köyhdytetyn uraanin sotilaallisesta käytöstä terveydelle ja ympäristölle aiheutuvat vaarat Mitä yhteyksiä komissiolla on ollut (a) Maailman terveysjärjestöön, (b) Yhdistyneiden kansakuntien ympäristöohjelmaan ja (c) NATOon, kun se on selvittänyt köyhdytetyn uraanin sotilaallisesta käytöstä terveydelle ja ympäristölle aiheutuvia vaaroja Balkanilla ja muualla? Voisiko komissio julkistaa ulkopuolisten elinten kanssa tästä asiasta käymänsä keskustelut? Margot Wallströmin komission puolesta antama yhteinen vastaus kirjallisiin kysymyksiin E-0885/01, E-0977/01, E-0978/01 ja E-0982/01 (5. kesäkuuta 2001) Komissio kutsui kansainväliset järjestöt Maailman terveysjärjestön (WHO), Yhdistyneiden kansakuntien ympäristöohjelman (UNEP), Kansainvälisen atomienergiajärjestön (IAEA) ja Pohjois-Atlantin puolustusliiton (NATO) 31. tammikuuta 2001 pyöreän pöydän keskusteluun köyhdytetystä uraanista. Kutsun lähettämisen lisäksi ei ole käyty mitään muuta kirjeenvaihtoa. Lisäksi komissio ilmoitti muille järjestöille Euratom-sopimuksen 31 artiklan nojalla 6 päivänä maaliskuuta 2001 perustetun asiantuntijaryhmän lausunnosta, ja komissiolle ilmoitettiin YK:n ympäristöohjelman 14 päivänä maaliskuuta 2001 antamasta kertomuksesta. Komissio ei ole ollut yhteydessä muihin arvoisan parlamentin jäsenen mainitsemiin järjestöihin. Eri järjestöjen, erityisesti NATO:n, toimittaman materiaalin joukossa on amerikkalaisia asiakirjoja, joissa viitataan Yhdysvaltain puolustusministeriön ympäristö- ja terveystieteiden osastoon. Köyhdytettyä uraania koskeva (esimerkiksi asiakirjojen ja Internetissä levitettävän materiaalin) tietotulva on melkoinen. Asiantuntijaryhmä on perehtynyt tähän materiaaliin suurelta osin ja on nähnyt suurta vaivaa selvittääkseen, mitkä ovat alkuperäisiä ja validoituja tiedonlähteitä. Tärkeimmät viittaukset näihin tiedonlähteisiin sisältyvät asiantuntijaryhmän julkaisemaan lausuntoon. Komissio uskoo, että on kaikkien järjestöjen edun mukaista vaihtaa tietoja mahdollisimman laajalti, mutta säilyttää täysi itsenäisyys tietojen arvioinnissa.